Document ID: /roh_data/filtered/fineweb-2-filterrobots_roh.jsonl.gz/3114

Ella preschenta a las dumengias da votaziun a partir da las 12.00 permanentamain resultats actualisads da las votaziuns naziunalas e chantunalas. Cun l'app survegnan las votantas ed ils votants svizzers in nov access mobil a las infurmaziuns uffizialas davart las votaziuns federalas e chantunalas. Sin lur smartphone chattan ellas ed els – ultra dals resultats da las votaziuns – er explicaziuns tar tut ils projects naziunals e chantunals. «VoteInfo» è online a partir d'immediat e cuntegna las explicaziuns tar la votaziun dals 10 da favrer 2019.
Mobil, persunalisà ed activ
Ultra da l'access mobil a tut las infurmaziuns uffizialas davart las votaziuns federalas e chantunalas, porscha «VoteInfo» la pussaivladad drizzar en las explicaziuns ed ils resultats or dals chantuns sco favurits tenor interess persunals. Las utilisadras ed ils utilisaders pon abunar messadis push. Quellas rendan attent a novas infos, a videos u a resultats finals. Las votantas ed ils votants pon er laschar sa regurdar ch'els possian anc ir a votar.
Resultats sco open-government-data
Cun lantschar l'app han la confederaziun ed ils chantuns er concepì da nov en reguard tecnic ed organisatoric la transmissiun dals resultats e l'eruida dals resultats provisorics da las votaziuns. Tut ils resultats vegnan publitgads permanentamain a partir da las 12.00 sin www.opendata.swiss, il link avra en ina nova fanestra sco open-government-data. Els stattan directamain a disposiziun a las medias ed a la publicitad sco datas legiblas da maschinas.
RR novitads 18:00